Վալիսներիա

Վալիսներիա (), ջրազարդազգիների ընտանիքի բազմամյա ջրասույզ բույսերի ցեղ։ Հայտնի է 6 տեսակ՝ տարածված արևադարձային, մերձարևադարձային և բարեխառն շրջանների քաղցրահամ ջրավազաններում ու դանդաղահոս գետերում։ ԽՍՀՄ-ում հանդիպում է մեկ տեսակ՝ պարուրաձև վալիսներիա (Vallisneria spiralis), որն աճում է մինչև 1 մ խորության տղմուտ լճերում ու լճակներում։ Նշված տեսակի բույսերի տերևներն ունեն մինչև 80 սմ երկարություն և 12 մմ լայնություն, ժապավենաձև են, ատամնաեզր։ Երկտուն բույս է։ Իգական ծաղիկը երկար ծաղկակոթունով հասնում է մինչև ջրի մակերևույթ, փոշոտվում, ապա պարուրաձև ոլորվում է և նորից ընկղմվում ջրի մեջ, որտեղ և պտուղը հասունանում է։ Պարուրաձև վալիսներիան կեր է ձկների, ջրլող թռչունների և ջրային այլ կենդանիների համար։ Հաճախ աճեցվում է ակվարիումներում։

Բույսեր այբբենական կարգով
Ծաղկավոր բույսեր